Kystcentret
Kystcentret, natur- og oplevelsescenter i Thyborøn. Centret åbnede 2001 efter et større forarbejde ved lokale og regionale kræfter for bl.a. at styrke turismen i Nordvestjylland. Dets erklærede formål er at formidle historier og fakta om Vestkysten, dens natur og kultur, via multimedia og aktiverende eksperimenter. 
Siden 2006 har Kystcentret desuden lagt hus til Lemvig Museums samling omkring strandingen af den russiske fregat Alexander Nevskij. Fregattens store anker står som vartegn på Thyborøn Havn.
Siden opførelsen er centret udvidet med terrarier med levende krybdyr og et lille bunkermuseum.
Kystcentret ejes af Fonden for Kystcentret. I bestyrelsen sidder bl.a. repræsentanter for Dansk Hydraulisk Institut, Lemvig Kommune, Region Midtjylland og lokale forretningsmænd. Centret er godkendt af Undervisningsministeriet som Videnskabs-Pædagogisk Aktivitetscenter.
Adresse: Kystcentervej 3, 7680 Thyborøn.

Kystcentret. Hjemmeside


Lemvig Museum. Hjemmeside



Alexander Nevskij,
 russisk fregat som strandede ud for Harboøre Tange i 1868. Om bord var 724 mand, deriblandt storfyrst Aleksej, søn af zar Aleksander 2. Læs mere om fregatten Alexander Nevskij. 